b'\n_START_ARTICLE_\nPanzer I\n_START_SECTION_\nZgodovina\n_START_PARAGRAPH_\nKljub temu, da je bilo Nem\xc4\x8diji prepovedano razvijanje tankov, so se Nemci trudili, da bi ujeli korak s \xc4\x8dasom in razvili tank, ki bi bil konkuren\xc4\x8den drugim modelom. Pri tem projektu so bili povezani z sovjetsko zvezo in \xc5\xa1vedsko. Prvi tank so za\xc4\x8deli razvijati leta 1926. Tank je bil poimenovan Grosstractor (slovensko:Veliki traktor). \xc5\xbde \xc4\x8dez dve leti so razvili prototip lahkega tanka. Projekt so poimenovali Leichttraktor (slovensko:Lahki traktor). Besedo \xc2\xbbtraktor\xc2\xab\xc2\xa0so Nemci uporabljali za prikrivanje prave namembnosti tanka. Zasluge za razvoj tankov v predvojni Nem\xc4\x8diji sta imela predvsem general Lutz in podpolkovnik Guderian. Zgodovina tanka Panzer I se za\xc4\x8dne z letom 1932, ko se je za\xc4\x8del projekt Landswirtschaftlicher Schlepper (kratica:La S). S tem projektom so oblasti \xc5\xbeelele usposobiti enote za bojevanje s tanki. Naredili pa so tudi podlago za serijsko proizvodnjo. Leta 1933 je Krupp razkril prototip imenovan Landswerk Krupp A (kratica:LK A). Izdelovala so ga podjetja Daimler-Benz, Henschel, Krupp, MAN in Rheinmetall. Izdelovati so ga za\xc4\x8deli po testiranju leta 1934. Leta 1938 so ga preimenovali v PanzerKampfwagen I Ausf. A. Prvih petnajst tankov je bilo izdelanih med februarjem in marcem 1934. Bili so narejeni z nevrte\xc4\x8do kupolo, ker so bili namenjeni usposabljanju posadke. Prvim petnajstim tankom je sledila serija petnajstih tankov, ki so bili narejeni za spopad. Verzija Panzer I Ausf. je bila zelo slabo za\xc5\xa1\xc4\x8ditena. Oklep je bil debel le 13\xc2\xa0mm. Kasneje je bilo najdenih \xc5\xa1e nekaj napak, ki so vplivale na kakovost tanka in spodbudile razvoj novih verzij kot so bile Ausf. B, Ausf. C, Ausf. D in Ausf. F.\n_START_SECTION_\nBojna uporaba\n_START_PARAGRAPH_\nTank je bil prvi\xc4\x8d uporabljen v \xc5\xa1panski dr\xc5\xbeavljanski vojni. Takratna Nem\xc4\x8dija je to vojno videla kot prilo\xc5\xbenost, da poka\xc5\xbee svojo bojno mo\xc4\x8d. Prvo po\xc5\xa1iljko tankov so poslali v vojno tik za tem, ko je Sovjetska zveza dostavila v \xc5\xa0panijo 51 tankov T-26. Nem\xc4\x8dija je v prvi po\xc5\xa1iljki dostavila 41 tankov Panzer I Ausf A. V drugi po\xc5\xa1iljki pa so \xc5\xbee poslali tanke Panzer I verzije Ausf. B. _NEWLINE_Tank je sodeloval tudi v drugi svetovni vojni. Skupaj s tankom Panzer II je bil naj\xc5\xa1tevil\xc4\x8dnej\xc5\xa1i tank v invaziji na Poljsko. Tank je kasneje sodeloval tudi v invaziji na Dansko in Norve\xc5\xa1ko. Bojeval se je tudi v invaziji na Francijo, kjer je sodelovalo 523 tankov Panzer I od skupno 2.574 tankov.'